CELEX: 62019TN0876
Language: sk
Date: 2019-12-23 00:00:00
Title: Vec T-876/19: Žaloba podaná 23. decembra 2019 – Broadcom/Komisia

24.2.2020   
            
            
               SK
            
            
               Úradný vestník Európskej únie
            
            
               C 61/55
            
         
      Žaloba podaná 23. decembra 2019 – Broadcom/Komisia
      (Vec T-876/19)
      (2020/C 61/70)
      Jazyk konania: angličtina
      
         Účastníci konania
      
      
         Žalobkyňa: Broadcom Inc. (San Jose, Kalifornia, Spojené štáty) (v zastúpení: L. Kjølbye, J. Ruiz Calzado, L. Crocco, právnici, J. Bourke a J. Holmes, barristers)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil v celom rozsahu alebo čiastočne sporné rozhodnutie, a
               
            
                  —
               
               
                  zaviazal Komisiu na náhradu trov konania, ktoré vynaložila spoločnosť Broadcom.
               
            
         Dôvody a hlavné tvrdenia
      
      Žalobkyňa vo svojej žalobe tvrdí, že Súdny dvor by mal zrušiť rozhodnutie Komisie zo 16. októbra 2019 týkajúce sa konania podľa článku 102 Zmluvy o fungovaní Európskej únie, článku 54 Dohody o EHP a článku 8 nariadenia Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Vec AT.40608 – Broadcom) (oznámené pod číslom C(2019) 7406 final).
      Na podporu žaloby uvádza žalobkyňa tri žalobné dôvody.
      
                  1.
               
               
                  Prvý žalobný dôvod je založený na nesprávnom právnom a skutkovom posúdení, pokiaľ ide o konštatovanie zjavného porušenia zo strany Komisie, ktoré vyplýva: a) z nesprávneho výkladu, ktorý Komisia podala ohľadom podmienok dohôd, ktoré Broadcom uzavrela so šiestimi zákazníkmi (ďalej len „dohody“), b) zo záveru Komisie, že nebolo nutné posudzovať pravdepodobné účinky dohôd na hospodársku súťaž, c) z nedostatočného posúdenia Komisie, pokiaľ ide o zjavnú schopnosť údajných obmedzení narušiť hospodársku súťaž, a d) z neodôvodneného záveru Komisie, že Broadcom je „na prvý pohľad“ dominantný na jednom z dotknutých relevantných trhov.
               
            
                  2.
               
               
                  Druhý žalobný dôvod je založený na nesprávnom právnom a skutkovom posúdení, pokiaľ ide o zistenie Komisie, že predbežné opatrenia boli naliehavo nutné na riešenie rizika vážnej a nenapraviteľnej ujmy na hospodárskej súťaži na ktoromkoľvek z dotknutých relevantných trhov, ktoré vyplýva a) zo skutočnosti, že Komisia zaviedla neznámu koncepciu naliehavosti, ktorá je odôvodnená iba pomalým tempom jej vlastného konania, ktoré je v rozpore s výnimočnou povahou, ktorá je typická pre takéto opatrenia, b) z neexistencie konkrétnych faktorov podporujúcich naliehavú potrebu konať, keďže Komisia sa obmedzila na odkazovanie na rad všeobecných tvrdení, a c) zo skutočnosti, že Komisia nepreukázala akékoľvek pravdepodobné narušenie hospodárskej súťaže na žiadnom z relevantných trhov.
               
            
                  3.
               
               
                  Tretí žalobný dôvod je založený na nesprávnom právnom a skutkovom posúdení, ktorého sa Komisia dopustila pri posúdení proporcionality, ktoré vyplýva z toho, že Komisia sa nevenovala tomu, či by zrýchlené vyšetrovanie bolo primeranejšie ako obmedzenie slobody Broadcomu na dobu troch rokov, a pri vyvažovaní dotknutých záujmov.